Soca

Soca (antes Sokah) ta un genero musical Caribense cu a desaroya na Trinidad & Tobago den añanan 1970. El a wordo crea pa Ras Shorty I (òf Lord Shorty). E ta ser considera un subgenero di calypso, cu influencia di ritmonan di West Afrika y di India Oriental. E ta combina e melodia bailabel di calypso cu percusion insistente. 

 Etimologia 
“Soca” ta un contraccion di soul of calypso (“alma di calypso”). Tin un malconcepcion popular cu soca ta un fusion di musica soul Mericano y calypso tradicional, sinembargo esey no ta e caso. Musica soca a origina como un fusion di calypso cu ritmonan indio, combinando asina tradicionnan musical di e dos grupo etnico mas grandi di Trinidad & Tobago.

 Historia 
Lord Shorty (nomber artistico di Garfield Blackman) ta wordo reconoci generalmente como e tata di soca, despues di a graba Cloak and Dagger na 1963 dunando inicio na e genero den un esfuerso pa rebiba calypso tradicional, di cua e popularidad tabata bahando bou di generacionnan mas jong na Trinidad debi na e aumento den popularidad di reggae for di Jamaica y soul y funk for di Merca. E plamamento di e genero a cuminsa cu e interpretacionnan di Lord Kitchener. E banda Jamaiquino Byron Lee & the Dragonaires a haci soca un trend musical den region di Caribe, mientras Baha Men, Kevin Lyttle, Machel Montano, Walker y otronan a logra reconocemento den e mercado Mericano den siglo 21 cu e soca moderno.

Mescos cu calypso, soca a wordo uza pa letranan socialmente carga como pa humor cu ta sexualmente tribi. Pa medio di su metaforanan e ta un expresion di sexualidad den henter region di Caribe. Igual na tur cos relaciona cu libertad sexual, soca a haña sosten popular pa su habilidad pa refleha pensamento y deseonan sexual di hobennan, cu normalmente ta wordo reprimi pa e cultura acepta.

For di añanan 1980 padilanti, soca a evolua den un variacion di estilo nobo y mescos cu mayoria di otro generonan esaki ta tuma luga door di artista di calypso y soca, musico y productornan experimentando cu e fusion di soca cu otro ritmonan Caribense. E ultimo binti añanan principalmente a wordo impulsa pa musiconan di Trinidad & Tobago, Grenada, St. Vincent & the Grenadines, Barbados, Sint Lucia, Antigua i Barbuda i algun banda di St. Kitts & Nevis, Jamaica, Venezuela, Costa Rica, Panama y otro Antias Menor. Su desaroyo como genero musical a inclui su fusion cu calypso, caiso, chutney, reggae, zouk, musica latino, cadence, y ritmonan tradicional di West Afrika. Algun variante cu por menciona ta: afrosoca, chutney soca, ragga soca, steelband soca y groovy soca.

 Caribe Hulandes 
Mescos cu calypso y steelband soca a wordo introduci despues di e yegada di migrantenan di Trinidad na e islanan ABC.

 Aruba 
Na comienso di añanan 1980 soca a haci su entrada den carnaval na Aruba, unda e ta wordo mas tanto toca durante e paradanan riba caya como 'road march'. E soca Arubano (of 'roadmarch-calypso') a evolua como un variante alegre cu un ritmo mas lihe y cu letra y melodianan provocativo. Su meta principal ta pa tene e participantenan den paradanan carnavalesco bailando pa oranan largo y pa lanta e mironesnan banda di caminda cu e musica duro. Carnaval, gobierno.aw E evento di Aruba Caiso & Soca Monarch Festival ta hopi importante den temporada di carnaval, caminda cada aña ta elegi un rey/reina di calypso y un rey/reina di soca. Banda di e competencianan pa adulto, tambe tin competencia di caiso & soca pa mucha y hoben. 

Un artista Arubano conoci pa soca ta "Mighty Talent" (Claudius Philips), yama tambe “E Rey di Reynan”, kende a gana hopi premio durante su carera den carnaval. Mientrastanto tin un generacion nobo di musico cu tin cancion carnavalesco nobo y gusta, manera Buleria, Tsunami y N Fusion.

 Literatura 
 Gregory Richardson (2020), Sweet Breakaway: An ethnographic study of Aruban Calypso Music and the Narratives of The One Happy Island, Vrije Universiteit Amsterdam 
 Victoria Razak (1998), Issues of Identity in festival, song and social discourse on Aruba, Dutch Caribbean 

Category:Músika
Category:Trinidad i Tobago
Category:Karibe
Category:Aruba